Portugalský útočník Rony Lopes, ktorý v lete prestúpil z AS Monaco do FC Sevilla, zrejme v najbližšom prestupovom termíne opäť zmení dres. Informuje o tom francúzsky športový portál sports.fr.
V Andalúzii Lopes nenapĺňa očakávania, s ktorými ho klub kúpil za 25 miliónov eur. V drese Sevilčanov si Lopes v La Lige zahral necelých desať minút a trénerovi Lopeteguimu nezapadá do koncepcie. Preto by 23-ročný Portugalčan mohol zmeniť pôsobisko už v januári.
S odvolaním sa na Newcastle Chronicles by sa mohol stať spoluhráčom Martina Dúbravku v Newcastle United. "Magpies" o hráča prejavili záujem a z druhej strany mali zaznamenať pozitívnu odozvu.
"Všetky práva vyhradené. Publikovanie alebo ďalšie šírenie správ, fotografií a záznamov zo zdrojov TASR je bez predchádzajúceho písomného súhlasu TASR porušením autorského zákona."